“ทรูวิชั่นส์” ไม่หวั่น! เพิ่ม 8 ช่องใหม่ เสียบแทน HBO ทันที
“ทรูวิชั่นส์” ไม่หวั่น! เพิ่ม 8 ช่องใหม่ เสียบแทน HBO ทันที
27 ธ.ค. 2559

ผู้สื่อข่าวรายงานว่า จากกรณีที่มีข่าวว่า บริษัท ทรูวิชั่นส์ จำกัด (มหาชน) ได้เตรียมถอด 6 ช่องออกและแจ้งกับทางกสท. อย่างเร่งด่วนวานนี้ (26 ธ.ค. 59) ล่าสุดรายชื่อ 6 ช่องรายการที่จะถอดออกไป คือ เอชบีโอ, ซีนีแม็กซ์, เอชบีโอซิกเนเจอร์, เอชบีโอแฟมิลี่, เอชบีโอ ฮิต และ เรด บาย เอชบีโอ ตั้งแต่วันที่ 1 มกราคม 2560
โดยบริษัททรูอ้างว่าเนื่องจากบริษัทไม่สามารถบรรลุข้อตกลงทางธุรกิจกับผู้ให้บริการเนื้อหารายการช่องรายการดังกล่าว แม้จะใช้ความพยายามเจรจาอย่างเต็มความสามารถแล้ว
อย่างไรก็ตาม ทางบริษัทพร้อมนำช่องรายการใหม่ 6 ช่องเข้ามาทดแทน มีผลตั้งแต่วันที่ 1 ม.ค. 60 เป็นต้นไป ซึ่งทาง กสท. อนุมัติให้ทรูวิชั่นส์บอกเลิก 6 รายการแบบกะทันหันได้ และในที่ประชุมยังได้มีมติให้คณะอนุกรรมการคุ้มครองผู้บริโภคด้านกิจการกระจายเสียงและกิจการโทรทัศน์ไปพิจารณานำเสนอการเยียวยาให้แก่ผู้บริโภค
เนื่องจาก กสทช.มีประกาศมาตรฐานสัญญาเรื่องการยกเลิกสมาชิกและมาตรการเยียวยา สำหรับการให้บริการแบบบอกรับสมาชิกจะต้องแจ้งล่วงหน้าก่อนที่จะยกเลิกไลเซนส์ 30 วัน
“HBO ไม่สามารถจัดสรรเฉพาะช่องที่ทรูวิชั่นส์ต้องการได้ และมีการเจรจาให้บริษัทรับทั้ง 6 ช่อง ซึ่งช่องของ HBO เป็นที่นิยมเพียงช่องเดียว ดูจาก rating (คือ HBO HD) ขณะเดียวกัน HBO มีหนังซ้ำกันระหว่างช่อง ซึ่งเป็นหนึ่งในปัญหาหลักที่สมาชิกแจ้งให้มีการแก้ไข โดนต่อว่าจากสมาชิก เลยเป็นเหตุผลหนึ่งที่ทำให้ตัดสินใจศึกษาและทดลองวิธีการใหม่ คือเอาช่อง top hits จากค่ายอื่นๆ มาแทน”
ด้าน นายสุภกิจ วรรธนะดิษฐ์ รองหัวหน้าคณะผู้บริหารกลุ่มด้านการพาณิชย์ และหัวหน้าสายงานการพาณิชย์และพัฒนาธุรกิจ ทรูวิชั่นส์ บริษัท ทรู คอร์ปอเรชั่น จำกัด (มหาชน) หรือ TRUE เปิดเผยว่า การปรับเพิ่มช่องรายการใหม่ครั้งนี้คำนึงถึงประโยชน์ของสมาชิกทรูวิชั่นส์เป็นสำคัญ ซึ่งได้พิจารณาตามแนวโน้มการรับชมรายการจากทั่วโลกที่กำลังจะเปลี่ยนแปลงไป รวมทั้งบางรายการที่ซ้ำซ้อนมีกลุ่มเป้าหมายเป็นกลุ่มเดียวกันกับช่องรายการที่มีอยู่ไปพร้อมกันด้วย
โดยคำนึงถึงเรตติ้งและความนิยมของผู้ชม ทรูวิชั่นส์จึงพิจารณาเลือกนำช่องยอดนิยมจากหลากหลายค่ายที่เป็นกระแสนิยมจากทั่วโลกเข้ามาเพื่อให้สมาชิกได้รับชมอย่างเต็มอิ่มและคุ้มค่ายิ่งขึ้น ซึ่งช่องรายการใหม่ที่พร้อมจะนำมาออกอากาศตั้งแต่วันที่ 1 มกราคม 2560 จำนวน 6 ช่อง คือ
1. Warner TV ช่องภาพยนตร์และซีรีส์ดังจากอเมริกา ทั้งแนวดรามา แอ็กชัน และ คอมเมดี ส่งตรงจากค่ายดัง อย่าง Warner Bros และ TNT ในอเมริกา เจ้าของซีรีส์เรื่องดังมากมาย เช่น Arrow, Lethal Weapon, Gotham, The Big Bang Theory เป็นต้น
2. Sony Channel ช่องบันเทิงดังฮอลลีวูดที่ดึงรายการดังจากอเมริกามาออกอากาศเร็วที่สุดที่นี่ รวบรวมซีรีส์ดังและภาพยนตร์ยอดนิยมที่เป็นที่พูดถึง ทั้งดรามา คอมเมดี รวมถึงรายการเรียลิตี และซีรีส์เรื่องดัง อย่าง How to Get Away with Murder, Madam Secretary และ Jane the Virgin เป็นต้น
3. Paramount Channel ช่องภาพยนตร์ดังจากหนึ่งในสตูดิโอผู้ผลิตชั้นนำของโลก Paramount Pictures นำเสนอภาพยนตร์ดัง รวมทั้งเบื้องหลังภาพยนตร์ และยังเป็นคลังภาพยนตร์บล็อกบัสเตอร์ระดับคุณภาพ รวมถึงภาพยนตร์ที่ชนะรางวัลอีกมากมาย ที่ผลิต กำกับ และสร้างสรรค์ โดยเหล่าทีมงานมืออาชีพในวงการภาพยนตร์
4. Fox Action Movies HD ช่องภาพยนตร์ดังระดับบล็อกบัสเตอร์คัดสรรเฉพาะสไตล์มันๆ ในแนวแอ็กชันให้ได้ชมทั้งวัน พบความมันแบบคมชัดในระบบเอชดี กับภาพยนตร์แอ็กชันเรื่องเยี่ยมจากทั่วโลก คัดสรรโดยผู้ผลิตช่องหนังยอดนิยม Fox Network Group
5. Celestial Classic Movies ช่องภาพยนตร์จีนระดับมาสเตอร์พีซ จากสตูดิโอผู้ผลิตระดับตำนานที่ยิ่งใหญ่ที่สุดของจีน Shaw Brothers รวมภาพยนตร์จีนยอดนิยมทุกแนวตั้งแต่แอ็กชัน กังฟู ไปจนถึงดรามาที่สุดประทับใจ
6. Food Network ช่องที่นำเสนอไลฟ์สไตล์เฉพาะตัว เชื่อมโยงผู้ชมด้วยเรื่องราวความสนุกของอาหาร นำเสนอด้วยการสอนเทคนิค การจุดประกาย ผลักดัน ด้วยรายการจากเชฟชั้นนำระดับโลก
รวมทั้งจะเพิ่มอีก 2 ช่องรายการใหม่ในเร็วๆ นี้ ซึ่งรวมถึง True Films HD 2 ที่พร้อมจะออกอากาศในเดือนมีนาคมนี้ โดย True Films HD 2 เป็นช่องภาพยนตร์สำหรับคนรักหนังอย่างแท้จริง รวบรวมภาพยนตร์ดังระดับโลกที่คัดมาเพื่อคอหนังชาวไทยโดยเฉพาะ หลากหลายแนว ทั้ง แอ็กชัน ตลก ชีวิต ไปจนถึงภาพยนตร์นานาชาติ (ฝรั่งเศส, ออสเตรเลีย, เยอรมนี) รวมทั้งหนังรางวัลต่างๆ มากมาย ออกอากาศด้วยระบบ HD พร้อมพากย์ไทย 24 ชม.